**ילנה יאנקוביץ'** (בסרבו-קרואטית : **Јелена Јанковић**; נולדה ב-28 בפברואר 1985) היא טניסאית סרבית. יאנקוביץ' דורגה בעבר במקום הראשון בעולם (למשך 18 שבועות לא רצופים בין אוגוסט 2008 לפברואר 2009).

יאנקוביץ' הגיעה פעם אחת לשלב הגמר בטורניר גראנד סלאם (באליפות ארצות הברית הפתוחה לשנת 2008) וזכתה בתואר גראנד סלאם אחד לזוגות מעורבים (אליפות וימבלדון לשנת 2007 בצוותא עם ג'יימי מארי).

ביוגרפיה
--------

ילנה יאנקוביץ' נולדה בבלגרד, אז ברפובליקה הפדרלית הסוציאליסטית של יוגוסלביה (וכיום בסרביה) כילדה השלישית לזוג הורים כלכלנים. אמה של יאנקוביץ' היא ממוצא סרבי ואילו אביה יליד מונטנגרו.

מאז ספטמבר 2007 מכהנת יאנקוביץ' כשגרירה לאומית של ארגון יוניצ"ף בסרביה. יאנקוביץ' היא הטניסאית הסרבית השנייה שהתנדבה לקדם את זכויות הילדים ולאסוף תרומות עבור יוניצ"ף, לצד אנה איבנוביץ'.

ב-2008 יצא לאקרנים סרט תיעודי על יאנקוביץ' שנקרא "העולם של ילנה" (בסרבו-קרואטית : Jelenin svet). הסרט תיעד את שגרת חייה של יאנקוביץ' מקרוב בעודה מנסה להגשים את חלומה להיות מדורגת במקום הראשון בעולם.

קריירה מקצועית
--------------

### תחילת הקריירה

יאנקוביץ' החלה לשחק טניס בגיל 9 במועדון הטניס "הכוכב האדום בלגרד". לאחר כארבע שנים החליטה יאנקוביץ' לעבור לבדה לארצות הברית כדי לפתח את קריירת הטניס שלה. לאחר כמה חודשים באקדמיית הטניס של ניק בולטיירי קיבלה יאנקוביץ' מלגה וחתמה עם חברת IMG (שלה שייכת האקדמיה) על חוזה. בגיל 16 השיגה יאנקוביץ' את הישגי השיא שלה בסבב הנערות כאשר זכתה באליפות אוסטרליה הפתוחה לנערות והעפילה למקום הראשון בעולם.
בשנת 2000 הפכה יאנקוביץ' לשחקנית מקצועית כאשר שיחקה לראשונה בחייה במוקדמות של שני טורנירים לנשים, האחד בסבב ה-ITF והאחר בסבב ה-WTA. בשנת 2001 שיחקה יאנקוביץ' לראשונה בהגרלה הראשית של טורניר מסבב ה-WTA. הדבר קרה בטורניר אינדיאן וולס מאסטרס שהשתייך אז לדרג הראשון. יאנקוביץ' הצליחה להגיע עד לסיבוב השני. ב-2002 הגיעה יאנקוביץ' לשלב רבע הגמר בטורניר סטנפורד (דרג 2) והפסידה בו לקים קלייסטרס. בשנת 2003 נכנסה יאנקוביץ' אל רשימת מאה הטניסאיות הטובות בעולם. יאנקוביץ' הגיעה בשנה זו לשלב רבע הגמר בטורניר בודפשט (דרג 3; הפסידה למריה סאנצ'ס לורנסו) ושיחקה לראשונה בהגרלה הראשית של טורניר גראנד סלאם, באליפות אוסטרליה הפתוחה (הפסידה בסיבוב השני לאמנדה קוצר). בנוסף זכתה יאנקוביץ' בשנה זו בתואר ראשון בקריירה בטורניר מסבב ה-ITF על סך 75,000 דולר שנערך בדובאי. ב-2004 המשיכה יאנקוביץ' את התקדמותה המקצועית. יאנקוביץ' זכתה בשנה זו בתואר יחידות ראשון מסבב ה-WTA בבודפשט (ניצחה את מרטינה סוחה בגמר). כמו כן היא הגיעה פעם אחת לשלב חצי הגמר, בטורניר לינץ (הפסידה לאמלי מורסמו). את השנה סיימה יאנקוביץ' כאחת מבין 30 הטניסאיות הטובות בעולם.

### 2005

ילנה יאנקוביץ' באליפות סן דייגו הפתוחה, 2007
בשנה זו הגיעה יאנקוביץ' שלוש פעמים לשלב הגמר : בטורניר דובאי (הפסידה ללינדזי דבנפורט), ברמינגהאם (דרג 3; הפסידה למריה שראפובה) וסיאול (הפסידה לניקול ואידישובה). לשלב חצי הגמר הגיעה יאנקוביץ' פעם אחת, בטורניר ברלין (דרג 1; הפסידה לנדיה פטרובה). יאנקוביץ' סיימה שנה זו כאחת מ-30 הטניסאיות הטובות בעולם בפעם השנייה ברציפות.

### 2006

החודשים הראשונים של שנת 2006 היו קשים מאוד עבור יאנקוביץ'. היא חוותה בחודשים אלו רצף של עשרה הפסדים רצופים, תשעה מתוכם בסיבובים ראשונים של תחרויות WTA. המשבר היה כה עמוק עד שיאנקוביץ' שקלה אפילו לפרוש מקריירת הטניס שלה. השינוי לטובה החל באליפות וימבלדון, שם ניצחה יאנקוביץ' בסיבוב השלישי את ונוס ויליאמס (לפני שהפסידה בסיבוב הרביעי לאנסטסיה מיסקינה), והמשיך בהעפלה היחידה של יאנקוביץ' לשלב הגמר בטורניר WTA באותה השנה, בטורניר לוס אנג'לס מהדרג השני (הפסידה לילנה דמנטייבה). גולת הכותרת של שנת 2006 עבור יאנקוביץ' הייתה ההגעה לשלב חצי הגמר באליפות ארצות הברית הפתוחה בטניס. יאנקוביץ' ניצחה את המדורגת 10 בטורניר ניקול ואידישובה, את המדורגת 7 סבטלנה קוזנצובה ואת המדורגת 5 ילנה דמנטייבה לפני שהפסידה לז'וסטין הנין. מלבד ההישג הזה הגיעה יאנקוביץ' בשנה זו עוד שלוש פעמים לשלב חצי הגמר : בטורניר שטרסבורג (דרג 3; פרשה מהמשחק מול ניקול ואידישובה עקב תשישות), בייג'ינג (דרג 2; הפסידה לאמלי מורסמו) וגואנגג'ואו (פרשה מול אנה צ'קבטדזה עקב מכת חום). בשנה זו זכתה יאנקוביץ' גם בתואר זוגות ראשון בקריירה, בטורניר ברמינגהאם בצוותא עם נה לי. את השנה סיימה יאנקוביץ' כאחת מבין 20 הטניסאיות הראשונות בדירוג ה-WTA‏.

### 2007

ילנה יאנקוביץ' באליפות צרפת הפתוחה, 2009
בשנת 2007 הגיעה יאנקוביץ' להישגים רבים, לרבות זכייה בארבעה טורנירים מסבב ה-WTA. הזכיות היו באוקלנד (דרג 4; ניצחה את ורה זבונרבה בגמר), צ'ארלסטון (דרג 1; ניצחה את דינארה סאפינה בגמר), רומא (דרג 1; ניצחה את סבטלנה קוזנצובה בגמר) וברמינגהאם (ניצחה את מריה שראפובה בגמר). ארבע פעמים נוספות בשנה זו הגיעה יאנקוביץ' לשלב הגמר: בסידני (דרג 2; הפסידה לקים קלייסטרס), ס'הרטוחנבוס (דרג 3; הפסידה לאנה צ'קבטדזה), טורונטו (דרג 1; הפסידה לז'וסטין הנין) ובייג'ינג (הפסידה לאגנש סאבאי). יאנקוביץ' גם הגיעה בשנת 2007 שבע פעמים לשלב חצי הגמר : בדובאי (פרשה מול אמלי מורסמו עקב פציעה), דוחה (הפסידה לז'וסטין הנין), ורשה (דרג 2; הפסידה לז'וסטין הנין), שטרסבורג (פרשה מהמשחק מול אנבל מדינה גאריגס), אליפות צרפת הפתוחה (חצי גמר גראנד סלאם שני בקריירה; הפסידה לז'וסטין הנין), לוס אנג'לס (הפסידה לאנה איבנוביץ') ושטוטגרט (דרג 2; הפסידה לז'וסטין הנין). בסוף שנת 2007 העפילה יאנקוביץ' לראשונה לאליפות סבב ה-WTA, ובה הודחה בשלב הבתים. כמו כן זכתה יאנקוביץ' בשנה זו בתואר גראנד סלאם ראשון מסוג כלשהו, כאשר ניצחה בתחרות לזוגות מעורבים באליפות וימבלדון בצוותא עם ג'יימי מארי. בהתאם להישגיה הרבים בשנה זו טיפסה יאנקוביץ' במעלה הדירוג. לאחר אליפות אוסטרליה הפתוחה היא נכנסה אל העשירייה המובילה, במאי כבר נכללה בין חמש הטובות ואת השנה סיימה כשהיא מדורגת במקום השלישי. יאנקוביץ' ניצחה לאורך השנה 72 משחקים בסבב היחידות, יותר מכל טניסאית אחרת בשנה זו.

### 2008

בשנת 2008 שברה יאנקוביץ' שיאים נוספים. הראשון שבהם התרחש בחודש אוגוסט, אז היא העפילה למקום הראשון בדירוג ה-WTA. יאנקוביץ' שהתה במקום הראשון שבוע אחד בלבד, אולם שבה אליו בחודש אוקטובר והחזיקה בו עד לחודש פברואר בשנת 2009, אז הוחלפה בידי סרינה ויליאמס. השיא הנוסף הגיע בחודש ספטמבר, אז הגיעה יאנקוביץ' בפעם הראשונה לגמר גראנד סלאם (אליפות ארצות הברית הפתוחה; הפסידה לסרינה ויליאמס). מלבד הישגים אלה זכתה יאנקוביץ' בארבעה טורנירים בסבב ה-WTA. הזכיות היו ברומא (ניצחה את אליזה קורנה בגמר), בייג'ינג (ניצחה את סבטלנה קוזנצובה בגמר), שטוטגרט (ניצחה את נדיה פטרובה בגמר) ומוסקבה (ניצחה את ורה זבונרבה בגמר). הזכיות בשלושת הטורנירים האחרונים התרחשו במשך שלושה שבועות עוקבים, בהם ניצחה יאנקוביץ' 12 משחקים ולא הפסידה אף לא במשחק אחד. מלבד אליפות ארצות הברית הפתוחה הגיעה יאנקוביץ' בשנת 2008 פעם נוספת לשלב הגמר, בטורניר מיאמי (דרג 1; הפסידה לסרינה ויליאמס). לאורך השנה נעצרה יאנקוביץ שש פעמים בשלב חצי הגמר : באליפות אוסטרליה הפתוחה (הפסידה לאלופה בדיעבד למריה שראפובה), בדובאי (הפסידה לסבטלנה קוזנצובה), אינדיאן וולס (הפסידה לאלופה בדיעבד אנה איבנוביץ'), אליפות צרפת הפתוחה (הפסידה לאלופה בדיעבד אנה איבנוביץ'), לוס אנג'לס (הפסידה לאלופה בדיעבד דינארה סאפינה) ובאליפות סבב ה-WTA (הפסידה לאלופה בדיעבד לוונוס ויליאמס). גם בשנה זו ניצחה יאנקוביץ' יותר משחקים (65) מכל טניסאית אחרת, מלבד ורה זבונרבה, שחלקה איתה הישג זה.

### 2009

ילנה יאנקוביץ' באליפות צרפת הפתוחה, 2009
בשנת 2009 זכתה יאנקוביץ' בשני טורנירים נוספים בסבב ה-WTA. הזכיות היו במארבלה (הקטגוריה הבינלאומית; ניצחה את קרלה סוארס נבארו בגמר) ובסינסינטי (הקטגוריה העליונה; ניצחה את דינארה סאפינה בגמר). פעם אחת הגיעה יאנקוביץ' לשלב הגמר, בטוקיו (פרשה במהלך המשחק מול מריה שראפובה). כמו כן הגיעה יאנקוביץ בשנה זו שלוש פעמים לשלב חצי הגמר : בפריז (הקטגוריה העליונה; הפסידה לאלופה בדיעבד אמלי מורסמו), בטורונטו (הקטגוריה העליונה; הפסידה לאליסה קלייבאנובה) ובאליפות סבב ה-WTA (הפסידה לוונוס ויליאמס).

### 2010

בחודש מרץ 2010 זכתה יאנקוביץ' בתואר הגדול ביותר בקריירה שלה עד כה, כאשר ניצחה בגמר טורניר אינדיאן ולס (הקטגוריה העליונה) את קרוליין ווזניאקי. בחודש מאי הגיעה יאנקוביץ' לגמר טורניר רומא (הקטגוריה העליונה), והפסידה בו למריה חוסה מרטינס סאנצ'ס. בחודש יוני הגיעה יאנקוביץ' לשלב חצי הגמר באליפות צרפת הפתוחה, בו הפסידה לסמנתה סטוסור. עוד בשנה זו העפילה יאנקוביץ' לאליפות סבב ה-WTA בפעם הרביעית ברציפות, ונשרה ממנה לאחר שלב הבתים.

### 2011

בשנת 2011 הגיעה יאנקוביץ' פעמיים לשלב הגמר בטורנירים בהם השתתפה בשנה זו. בחודש מרץ הגיעה יאנקוביץ' לשלב הגמר של טורניר מונטריי מהקטגוריה הבינלאומית, והפסידה בו לאנסטסיה פבליוצ'נקובה. בחודש אוגוסט הגיעה יאנקוביץ' לגמר טורניר סינסינטי, והפסידה בו למריה שראפובה. בנוסף, הגיעה יאנקוביץ' בשנת 2011 לשלב חצי הגמר בטורנירים שנערכו בדובאי (הפסידה לאלופה בדיעבד קרוליין ווזניאקי) בדוחה (הפסידה לאלופה בדיעבד לורה זבונרבה) ובצ'ארלסטון (הפסידה לאלופה בדיעבד קרוליין ווזניאקי).

### 2013

בעונה זו הרוויחה יאנקוביץ' 2,030,349 דולר, רק מפרסים על תחרויות בהן השתתפה.

### גביע הפדרציה

יאנקוביץ' שיחקה בגביע הפדרציה במדי שלוש מדינות שונות. בין השנים 2001 ל-2003 היא שיחקה עבור נבחרת נבחרת יוגוסלביה. עם התפרקות יוגוסלביה שיחקה יאנקוביץ' כחלק מהנבחרת של סרביה ומונטנגרו ומאז שנת 2007 היא משחקת תחת הדגל הסרבי, זאת מכיוון שסרביה ומונטנגרו התפרקו בשנת 2006 לשתי מדינות נפרדות. הופעת הבכורה של יאנקוביץ' בגביע הפדרציה הייתה באפריל 2001, אז היא ניצחה את קטארז'ינה סטראצ'י הפולנייה כחלק מהניצחון של נבחרת יוגוסלביה על זו של פולין. להישגים הטובים ביותר בגביע הפדרציה הגיעה יאנקוביץ' בשנים 2008 ו-2009, אז היא סייעה לנבחרת הסרבית (בה נכללת בין היתר גם אנה איבנוביץ') להעפיל מהבית האירופי-אפריקני 1 עד לבית העליון 1, בו משחקות 8 הנבחרות הטובות בעולם.

המאזן של יאנקוביץ' בגביע הפדרציה עומד על 29 ניצחונות (23 ביחידות ו-6 בזוגות) מול 12 הפסדים (7 ביחידות ו-5 בזוגות).

סגנון משחק
----------

ילנה יאנקוביץ'
יאנקוביץ' נחשבת בשנים האחרונות לאחת מהטניסאיות בעלות הכושר הגופני הטוב ביותר בסבב ה-WTA, דבר המאפשר לה להציג יכולות הגנה גבוהות מאוד. עבודת הרגליים של יאנקוביץ' נחשבת לטובה מאוד והיא ייחודית ביכולתה להחליק לכדור על כל סוגי המשטחים, מה שמחזק אף יותר את יכולות ההגנה שלה. בזכות יכולות אלה נחשבת יאנקוביץ' ל'שחקנית קו אחורי הגנתית' טובה מאוד, כזאת שפעמים רבות מצליחה להחזיר למגרש היריבה כדורים קשים הנראים ככמעט אבודים. ליאנקוביץ' יש חבטות קרקע יציבות מאוד והיא מעדיפה לחבוט אותן לאורך הקווים ולא באופן אלכסוני. החבטה המזוהה ביותר עם יאנקוביץ' היא חבטת גב יד בשתי ידיים לאורך הקו, אותה היא חובטת בעוצמה רבה ומנווטת באמצעותה את הכדור לעומק המגרש כך שיריבתה לא תוכל להגיב. נקודת התורפה של יאנקוביץ' היא חבטת ההגשה החלשה יחסית. כתוצאה מחולשת החבטה היא נשברת פעמים רבות במשחקוני ההגשה שלה כאשר היא מתמודדת מול שחקניות המשחקות היטב מהקו האחורי. עם זאת, לאחרונה חל שיפור בחבטה זו אצל יאנקוביץ', ובאליפות ארצות הברית הפתוחה של שנת 2009 היא כבר חבטה במהירות של למעלה מ-190 קילומטרים בשעה.

ביקורת
------

לאחר שיאנקוביץ' העפילה למקום הראשון בעולם נמתחה ביקורת על שיטת הדירוג של סבב ה-WTA, המאפשרת לשחקניות שלא זכו בתואר גראנד סלאם להגיע אל פסגת הדירוג. כך למשל, היה עימות פומבי בעניין בין הטניסאי רוג'ר פדרר ליאנקוביץ', ובו מתחו השניים ביקורת הדדית זה על זו. לארי סקוט, מנכ"ל ה-WTA, יצא להגנתה של יאנקוביץ' וטען שלמרות שיאנקוביץ' לא זכתה בתואר גראנד סלאם טבלת הדירוג אינה משקרת. הוא הוסיף וטען שיאנקוביץ' הייתה השחקנית הטובה ביותר בשנת 2008, וש"אין אף אחת בחדר ההלבשה שמפקפקת בכך שליאנקוביץ' מגיע להיות במקום הראשון". טניסאית העבר מארי קארילו טענה שיאנקוביץ' אולי לא הייתה הטניסאית הטובה ביותר בשנת 2008, אולם היא ללא ספק הייתה השחקנית העקבית והיעילה ביותר בשנה זו.

הישגים בולטים
-------------

### יחידות

#### זכיות (13)

| לפני שנת 2009 | החל משנת 2009 |
| --- | --- |
| גראנד סלאם (0) |
| אליפות סבב ה-WTA‏ (0) |
| דרג 1 (4) | הקטגוריה העליונה - טורנירי חובה (1) |
| דרג 2 (2) | הקטגוריה העליונה - פרמייר 5 (1) |
| דרג 3 (1) | הקטגוריה העליונה (0) |
| דרגים 4 ו-5 (2) | הקטגוריה הבינלאומית (1) |
| סבב ה-ITF‏ (1) |

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 19 באוקטובר 2003 | איחוד האמירויות הערביותאיחוד האמירויות הערביות דובאי, איחוד האמירויות הערביות | קשה | סלובקיהסלובקיה הנרייטה נגיובה | 2-6, 5-7 |
| 2. | 2 במאי 2004 | הונגריההונגריה בודפשט, הונגריה | חימר | סלובקיהסלובקיה מרטינה סוחה | 6-7(4), 3-6 |
| 3. | 6 בינואר 2007 | ניו זילנדניו זילנד אוקלנד, ניו זילנד | קשה | רוסיהרוסיה ורה זבונרבה | 6-7(9), 7-5, 3-6 |
| 4. | 15 באפריל 2007 | ארצות הבריתארצות הברית צ'ארלסטון, ארצות הברית | חימר | רוסיהרוסיה דינארה סאפינה | 2-6, 2-6 |
| 5. | 20 במאי 2007 | איטליהאיטליה רומא, איטליה | חימר | רוסיהרוסיה סבטלנה קוזנצובה | 5-7, 1-6 |
| 6. | 17 ביוני 2007 | בריטניהבריטניה ברמינגהאם, בריטניה | דשא | רוסיהרוסיה מריה שראפובה | 6-4, 3-6, 5-7 |
| 7. | 18 במאי 2008 | איטליהאיטליה רומא, איטליה | חימר | צרפתצרפת אליזה קורנה | 2-6, 2-6 |
| 8. | 28 בספטמבר 2008 | הרפובליקה העממית של סיןהרפובליקה העממית של סין בייג'ינג, הרפובליקה העממית של סין | קשה | רוסיהרוסיה סבטלנה קוזנצובה | 3-6, 2-6 |
| 9. | 5 באוקטובר 2008 | גרמניהגרמניה שטוטגרט, גרמניה | קשה (אולם) | רוסיהרוסיה נדיה פטרובה | 4-6, 3-6 |
| 10. | 12 באוקטובר 2008 | רוסיהרוסיה מוסקבה, רוסיה | שטיח (אולם) | רוסיהרוסיה ורה זבונרבה | 2-6, 4-6 |
| 11. | 12 באפריל 2009 | ספרדספרד מארבלה, ספרד | חימר | ספרדספרד קרלה סוארס נבארו | 3-6, 6-3, 3-6 |
| 12. | 16 באוגוסט 2009 | ארצות הבריתארצות הברית סינסינטי, ארצות הברית | קשה | רוסיהרוסיה דינארה סאפינה | 4-6, 2-6 |
| 13. | 21 במרץ 2010 | ארצות הבריתארצות הברית אינדיאן ולס, ארצות הברית | קשה | דנמרקדנמרק קרוליין ווזניאקי | 2-6, 4-6 |

#### הפסד במשחק הגמר (14)

בטבלה זאת לא מוצגים הפסדים במשחק הגמר בטורנירים שנערכו בסבב ה-ITF.

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 5 במרץ 2005 | איחוד האמירויות הערביותאיחוד האמירויות הערביות דובאי, איחוד האמירויות הערביות | קשה | ארצות הבריתארצות הברית לינדזי דבנפורט | 4-6, 6-3, 4-6 |
| 2. | 12 ביוני 2005 | בריטניהבריטניה ברמינגהאם, בריטניה | דשא | רוסיהרוסיה מריה שראפובה | 2-6, 6-4, 1-6 |
| 3. | 2 באוקטובר 2005 | קוריאה הדרומיתקוריאה הדרומית סיאול, קוריאה הדרומית | קשה | צ'כיהצ'כיה ניקול ואידישובה | 5-7, 3-6 |
| 4. | 13 באוגוסט 2006 | ארצות הבריתארצות הברית לוס אנג'לס, ארצות הברית | קשה | רוסיהרוסיה ילנה דמנטייבה | 3-6, 6-4, 4-6 |
| 5. | 12 בינואר 2007 | אוסטרליהאוסטרליה סידני, אוסטרליה | קשה | בלגיהבלגיה קים קלייסטרס | 6-4, 6-7(1), 4-6 |
| 6. | 23 ביוני 2007 | הולנדהולנד דן בוס, הולנד | דשא | רוסיהרוסיה אנה צ'קבטדזה | 6-7(2), 6-3, 3-6 |
| 7. | 19 באוגוסט 2007 | קנדהקנדה טורונטו, קנדה | קשה | בלגיהבלגיה ז'וסטין הנין | 6-7(3), 5-7 |
| 8. | 23 בספטמבר 2007 | הרפובליקה העממית של סיןהרפובליקה העממית של סין בייג'ינג, הרפובליקה העממית של סין | קשה | הונגריההונגריה אגנש סאבאי | (7)7-6, 5-7, 2-6 |
| 9. | 5 באפריל 2008 | ארצות הבריתארצות הברית מיאמי, ארצות הברית | קשה | ארצות הבריתארצות הברית סרינה ויליאמס | 1-6, 7-5, 3-6 |
| 10. | 7 בספטמבר 2008 | ארצות הבריתארצות הברית אליפות ארצות הברית הפתוחה בטניס, ניו יורק, ארצות הברית | קשה | ארצות הבריתארצות הברית סרינה ויליאמס | 4-6, 5-7 |
| 11. | 3 באוקטובר 2009 | יפןיפן טוקיו, יפן | קשה | רוסיהרוסיה מריה שראפובה | 2-5, יאנקוביץ' פרשה |
| 12. | 8 במאי 2010 | איטליהאיטליה רומא, איטליה | חימר | ספרדספרד מריה חוסה מרטינס סאנצ'ס | 6-7(5), 5-7 |
| 13. | 6 במרץ 2011 | מקסיקומקסיקו מונטריי, מקסיקו | קשה | רוסיהרוסיה אנסטסיה פבליוצ'נקובה | 6-2, 2-6, 3-6 |
| 14. | 21 באוגוסט 2011 | ארצות הבריתארצות הברית סינסינטי, ארצות הברית | קשה | רוסיהרוסיה מריה שראפובה | 6-4, 6-7(3), 3-6 |

### זוגות

| לפני שנת 2009 | החל משנת 2009 |
| --- | --- |
| גראנד סלאם (0) |
| אליפות סבב ה-WTA‏ (0) |
| דרג 1 (0) | הקטגוריה העליונה - טורנירים מנדטוריים (0) |
| דרג 2 (0) | הקטגוריה העליונה - פרמייר 5 (0) |
| דרג 3 (1) | הקטגוריה העליונה (0) |
| דרגים 4 ו-5 (0) | הקטגוריה הבינלאומית (0) |
| סבב ה-ITF‏ (0) |

#### זכיות (1)

|  |  |  |  |  |  |  |
| --- | --- | --- | --- | --- | --- | --- |
| **מס'** | **תאריך** | **טורניר** | **משטח** | **שותפה** | **יריבות בגמר** | **תוצאה** |
| 1. | 18 ביוני 2006 | בריטניהבריטניה ברמינגהאם, בריטניה | דשא | הרפובליקה העממית של סיןהרפובליקה העממית של סין נה לי | ארצות הבריתארצות הברית ג'יל קרייבאסדרום אפריקהדרום אפריקהליזל הובר | 2-6, 4-6 |

דירוג יחידות בתום כל שנה
------------------------

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **שנה** | **2001** | **2002** | **2003** | **2004** | **2005** | **2006** | **2007** | **2008** | **2009** | **2010** |
| **מיקום** |  361 | Increase 194 | Increase 85 | Increase 28 | Increase 22 | Increase 12 | Increase 3 | Increase **1** | Decrease 8 | Steady 8 |

פרסים
-----

* "הספורטאית הצעירה של השנה" ביוגוסלביה.
* "טניסאית השנה" (גברים ונשים) בסרביה לשנת 2004.
* "השחקנית המשתפרת של השנה" בשנת 2006.
* "טניסאית השנה" (נשים בלבד) בסרביה 2007.
* "אלופת העולם של ה-ITF" לשנת 2008.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ילנה יאנקוביץ'** |

* ילנה יאנקוביץ', ברשת החברתית פייסבוק
* ילנה יאנקוביץ', ברשת החברתית טוויטר
* ילנה יאנקוביץ', באתר הוועד האולימפי הבין-לאומי
* ילנה יאנקוביץ', באתר olympedia.org
* ילנה יאנקוביץ', באתר ה-WTA
* ילנה יאנקוביץ', באתר ה-ITF
* ילנה יאנקוביץ', באתר גביע הפדרציה

הערות שוליים
------------

1. ↑  היגוי סרבי לפי האלפבית הפונטי הבינלאומי : **ˈjɛlɛna ˈjaːnkɔvitɕ**
2. 1 2  Jelena Jankovic - Biography
3. ↑  Interview with Jelena Jankovic A Serbian flavour on the tennis court
4. ↑  Getting to Know... Jelena Jankovic
5. ↑  מערכת וואלה! ספורט‏, ינקוביץ' לפדרר: "תתעסק בעניינים שלך", באתר וואלה!‏, 10 בפברואר 2009
6. ↑  Don't be fooled, Jankovic earned the No. 1 ranking

|  |  |
| --- | --- |
| בקרת זהויות עריכת הנתון בוויקינתונים | 
* GND: 1231661178
* VIAF: 8560161938112539870005
* WorldCat (עם VIAF): 8560161938112539870005

 |